62021TJ0198_RES
Kawża T‑198/21
Ancor Group GmbH
vs
L‑Uffiċċju tal‑Proprjetà Intellettwali tal‑Unjoni Ewropea
Sentenza tal-Qorti tal-Ġenerali (Il‑Ħames Awla) tat‑23 ta’ Frar 2022
“Trade mark tal-Unjoni Ewropea – Proċedimenti ta’ oppożizzjoni – Trade mark verbali tal-Unjoni Ewropea CODE‑X – Trade marks nazzjonali verbali u figurattiva preċedenti Cody’s – Trade mark internazzjonali figurattiva preċedenti Cody’s – Raġuni relattiva għal rifjut – Assenza ta’ probabbiltà ta’ konfużjoni – Artikolu 8(1)(b) tar-Regolament (UE) 2017/1001”
Trade mark tal-Unjoni Ewropea – Definizzjoni u kisba tat-trade mark tal-Unjoni Ewropea – Raġunijiet relattivi għal rifjut – Oppożizzjoni mill-proprjetarju ta’ trade mark preċedenti identika jew simili rreġistrata għal prodotti jew servizzi identiċi jew simili – Probabbiltà ta’ konfużjoni mat-trade mark preċedenti – Trade mark verbali CODE‑X u trade marks verbali u figurattivi Cody’s
(Regolament tal-Parlament Ewropew u tal-Kunsill 2017/1001, Artikolu 8(1)(b))
(ara l-punti 36, 45, 53, 63, 65, 72 sa 74)
Trade mark tal-Unjoni Ewropea – Definizzjoni u kisba tat-trade mark tal-Unjoni Ewropea – Raġunijiet relattivi għal rifjut – Oppożizzjoni mill-proprjetarju ta’ trade mark preċedenti identika jew simili rreġistrata għal prodotti jew servizzi identiċi jew simili – Probabbiltà ta’ konfużjoni mat-trade mark preċedenti – Kunsiderazzjoni tal-elementi ta’ xebh jew ta’ diverġenza tas-sinjali – Teħid inkunsiderazzjoni tal-karatteristiċi intrinsiċi tas-sinjali jew tal-kundizzjonijiet ta’ kummerċjalizzazzjoni tal-prodotti jew tas-servizzi – Settur tax-xorb
(Regolament tal-Parlament Ewropew u tal-Kunsill 2017/1001, Artikolu 8(1)(b))
(ara l-punti 57‑62)
Sunt
Ancor Group GmbH ippreżentat applikazzjoni għar-reġistrazzjoni tas-sinjal verbali CODE‑X, bħala trade mark tal-Unjoni Ewropea, għal xarbiet. Cody’s Drinks International GmbH ressqet oppożizzjoni abbażi tat-trade marks verbali u figurattiva Ġermaniżi tagħha Cody’s, u ta’ reġistrazzjoni internazzjonali li tindika l-Unjoni Ewropea tal-imsemmija trade mark figurattiva, irreġistrati għal xarbiet. Hija sostniet li kienet teżisti probabbiltà ta’ konfużjoni (
1
). L-oppożizzjoni ġiet miċħuda.
Il-Bord tal-Appell tal-Uffiċċju tal-Proprjetà Intellettwali tal-Unjoni Ewropea annulla d-deċiżjoni tad-Diviżjoni tal-Oppożizzjoni. Peress li ta importanza partikolari għal-livell ta’ xebh fonetiku fl-evalwazzjoni globali tal-probabbiltà ta’ konfużjoni, huwa kkonkluda li kienet teżisti probabbiltà ta’ konfużjoni min-naħa tal-pubbliku rilevanti għat-trade marks kollha invokati.
Adita b’rikors ta’ Ancor Group, il-Qorti Ġenerali annullat id-deċiżjoni tal-Bord tal-Appell minħabba li dan tal-aħħar wettaq żball meta kkonstata l-eżistenza ta’ probabbiltà ta’ konfużjoni u tippreċiża li fil-qasam tax-xorb, ma hemmx lok li tingħata f’kull każ importanza predominanti lill-perċezzjoni fonetika tat-trade marks.
Il-kunsiderazzjonijiet tal-Qorti Ġenerali
Il-Qorti Ġenerali tikkonstata li s-sinjali kunfliġġenti jippreżentaw biss grad dgħajjef, jew saħansitra livell medju, ta’ xebh fuq il-livell viżiv kif ukoll livell medju ta’ xebh fuq il-livell fonetiku u huma differenti fuq il-livell kunċettwali.
Fir-rigward tal-importanza partikolari mogħtija mill-Bord tal-Appell għal-livell ta’ xebh fonetiku, il-Qorti Ġenerali tfakkar li, fil-kuntest tal-evalwazzjoni globali tal-probabbiltà ta’ konfużjoni, il-piż rispettiv li għandu jingħata lill-aspetti viżivi, fonetiċi jew kunċettwali tas-sinjali kunfliġġenti jista’ jvarja skont kundizzjonijiet oġġettivi li fihom it-trade marks jistgħu jippreżentaw ruħhom fis-suq. Madankollu, għandhom jittieħdu bħala riferiment, f’dan il-kuntest, il-modalitajiet ta’ kummerċjalizzazzjoni li huwa normali li wieħed jistenna għall-kategoriji tal-prodotti koperti mit-trade marks inkwistjoni.
Il-Qorti Ġenerali tippreċiża li, għalkemm ċertament ma jistax jiġi eskluż li l-perċezzjoni tad-differenza fonetika li teżisti bejn is-sinjali kunfliġġenti tista’ ma tkunx evidenti f’ambjenti partikolarment storbjużi, bħal f’bar jew f’diskoteka f’waqt fejn ikun hemm ħafna nies, tali ipoteżi ma tistax madankollu sservi bħala bażi biss għall-evalwazzjoni ta’ eventwali probabbiltà ta’ konfużjoni bejn is-sinjali kunfliġġenti. Fil-fatt, tali evalwazzjoni għandha neċessarjament issir billi tittieħed inkunsiderazzjoni l-perċezzjoni li l-pubbliku rilevanti għandu tagħha f’kundizzjonijiet normali ta’ kummerċjalizzazzjoni.
Il-Qorti Ġenerali tirrikonoxxi li, f’ċerti kawżi, ingħata importanza partikolari lix-xebh fonetiku tas-sinjali kunfliġġenti, minħabba l-fatt li l-prodotti inkwistjoni, li jappartjenu lis-settur tax-xorb, u b’mod iktar partikolari tax-xarbiet alkoħoliċi, setgħu jiġu ordnati oralment wara li wieħed ikun ra isimhom fuq il-menù jew fuq il-karta tal-inbejjed. Madankollu, hija żżid li mill-ġurisprudenza jirriżulta wkoll li ebda element ma jippermetti li jiġi kkunsidrat li, b’mod ġenerali, il-konsumatur tax-xarbiet ser jixtrihom fil-kuntest ta’ konverżazzjoni dwar l-ordni tagħhom f’bar jew f’ristorant mimli u fejn hemm ħafna storbju.
Barra minn hekk, anki jekk il-bars u r-ristoranti huma oqsma ta’ bejgħ mhux negliġibbli għal dan it-tip ta’ prodotti, huwa stabbilit li l-konsumatur jista’ jipperċepixxi viżwalment it-trade marks inkwistjoni f’dawn il-postijiet, b’mod partikolari billi jeżamina l-flixkun li jiġi servut lilu jew permezz ta’ mezzi oħra, bħal menù jew karta tax-xorb, qabel ma jagħmel l-ordni oralment. Barra minn dan, u fuq kollox, il-bars u r-ristoranti ma humiex l-uniċi oqsma li fihom jinbiegħu l-prodotti kkonċernati. Fil-fatt, dawn il-prodotti jinbiegħu wkoll fis-supermarkets jew ħwienet oħra tal-bejgħ bl-imnut, fejn il-konsumatur jagħżel huwa stess il-prodott u għandu, għaldaqstant, jafda prinċipalment fuq l-immaġni tat-trade mark applikata fuq dan il-prodott.
Għaldaqstant, jekk xi kultant ingħatat importanza kbira lill-perċezzjoni fonetika tat-trade marks fil-qasam tax-xorb, tali kunsiderazzjoni ma tistax tapplika fil-każijiet kollha.
F’dan il-każ, ma ġie prodott ebda element probatorju intiż sabiex juri li l-prodotti inkwistjoni huma essenzjalment ordnati oralment. Għall-kuntrarju, jekk il-pubbliku rilevanti jitlobhom oralment f’bars u ristoranti, huwa jagħmel dan ġeneralment wara li jkun ra isimhom fuq karta jew menù, jew ikun jista’ jeżamina l-prodott li jiġi servut lilu, b’mod li jkun jista’ jipperċepixxi viżwalment it-trade mark sabiex jesprimi dak li jixtieq jakkwista.
Konsegwentement, il-Qorti Ġenerali tikkonkludi li hemm assenza ta’ probabbiltà ta’ konfużjoni, tannulla d-deċiżjoni tal-Bord tal-Appell u, fl-eżerċizzju tas-setgħa ta’ bidla tagħha, tiċħad l-oppożizzjoni magħmula minn Cody’s Drinks International.
(
1
)	Fis-sens tal-Artikolu 8(1)(b) tar-Regolament (UE) 2017/1001 tal-Parlament Ewropew u tal-Kunsill tal‑14 ta’ Ġunju 2017 dwar it-trademark tal-Unjoni Ewropea (ĠU 2017, L 154, p. 1).